KIRJALLINEN KYSYMYS E-2334/02 esittäjä(t): Bob van den Bos (ELDR)ja Nelly Maes (Verts/ALE) komissiolle. Maamiinat.



Virallinen lehti nro 110 E , 08/05/2003 s. 0041 - 0042



KIRJALLINEN KYSYMYS E-2334/02 esittäjä(t): Bob van den Bos (ELDR)ja Nelly Maes (Verts/ALE) komissiolle (26. heinäkuuta 2002) Aihe: Maamiinat Landmine Monitor 2001 -raportin mukaan vähintään 30 aseistetun ryhmittymän on ilmoitettu käyttäneen maamiinoja vuosina 2000 ja 2001. Euroopan parlamentti hyväksyi syyskuussa 2001 yksimielisesti päätöslauselman, jossa kansainvälistä yhteisöä kehotetaan tukemaan erityiskansalaisjärjestöjen(1), kuten Geneva Call -järjestön, pyrkimyksiä kannustaa ei-valtiollisia toimijoita kieltämään jalkaväkimiinojen käyttö. 1. Vuoden 2002 talousarviossa on erityinen budjettikohta, joka koskee yhteisön osallistumista jalkaväkimiinoja koskevaan toimintaan. Sen määrärahoiksi on varattu 11,5 miljoonaa euroa. Voiko komissio täsmentää, kuinka suuri osa tästä summasta on vuonna 2002 käytetty tukemaan pyrkimyksiä, joilla kannustetaan ei-valtiollisia toimijoita kieltämään jalkaväkimiinojen käyttö? 2. Millaisia hankkeita komissio on tähän mennessä rahoittanut kyseisestä budjettikohdasta? 3. Harkitseeko komissio toimintansa lisäämistä tukeakseen tehokkaammin pyrkimyksiä, joilla kannustetaan ei-valtiollisia toimijoita kieltämään jalkaväkimiinojen käyttö? Jos harkitsee, niin millaisten toimien toteuttamista se suunnittelee? (1) EYVL C 72 E, 21.3.2002, s. 352. Christopher Pattenin komission puolesta antama vastaus (3. syyskuuta 2002) Täydennyksenä Euroopan parlamentin ja neuvoston asetuksille(1) unionin jalkaväkimiinojen vastaisen toiminnan vahvistamisesta komissio on valmistellut luonnoksen jalkaväkimiinoja koskevaa budjettia käsittelevästä monivuotisesta strategiasta ja ohjelmasta (20022004), joka lähetettiin jäsenvaltioille keskusteltavaksi kesäkuun 2002 alussa. Keskustelua ei ole vielä käyty eikä strategiaa ole siis vielä toteutettu. Luonnos kuitenkin sisältää säännöksiä ei-valtiollisten toimijoiden tukemiseksi, mahdollisesti jo vuoden 2002 aikana, mikäli sisäisissä konflikteissa mukana olevien osapuolten välisen luottamuksen kasvattamiseksi esitetään huolellisesti laadittuja aloitteita. Komissio on tähän asti rahoittanut monen tyyppistä toimintaa, erityisesti vaikutusten selvittämistä, miinanraivaustyötä, tietoisuuden lisäämistä ja tutkimukseen liittyvää operatiivista toimintaa. Vuoden 2001 lopulla voimaan tulleiden asetusten mukaisesti komissio lisää tukeaan jalkaväkimiinojen kieltämiseksi, vaikutusten selvittämisen rahoittamiseksi suunnittelun painopisteiden tukemista silmällä pitäen, miinanraivauksen rahoittamiseksi, tietoisuuden lisäämiseksi ja muun toiminnan tukemiseksi. Komissio tukeutuu tässä toiminnassa ei-valtiollisiin toimijoihin sekä kansainvälisiin järjestöihin, jotka työskentelevät paikan päällä ja joilla on parhaat edellytykset toimien suorittamiseen. Komissio uskoo, että Geneva Call -järjestöllä on ollut paljon myönteistä vaikutusta Sudanissa. Tämä maa on ollut yhteisön tuen ensisijainen kohde jalkaväkimiinojen vastaisessa toiminnassa vuoden 2000 alusta lähtien. Komissio katsoo, että tässä maassa on kaikki ainekset rajat ylittävän luottamusta lisäävän toiminnan jatkamiseen ja että sen tukeminen on keskeistä. (1) Euroopan parlamentin ja neuvoston asetus (EY) N:o 1724/2001, annettu 23. heinäkuuta 2001, jalkaväkimiinojen vastaisesta toiminnasta kehitysmaissa, EYVL L 234, 1.9.2001; Neuvoston asetus (EY) N:o 1725/2001, annettu 23. heinäkuuta 2001, jalkaväkimiinojen vastaisesta toiminnasta muissa kolmansissa maissa kuin kehitysmaissa, EYVL L 234, 1.9.2001.